 NDUBI MOTURI na LAWRENCE ONGARO RAIS William Ruto amepata alama 55 kwa uchapakazi mwaka mmoja tangu alipoapishwa rasmi kuiongoza nchi, ripoti ya utafiti imesema. Akitoa matokeo ya utafiti katika Jacaranda Avenue, Nairobi mnamo Jumanne, Septemba 12, 2023, Afisa Mkuu Mtendaji wa Infotrak amesema kwamba katika serikali ya Kenya Kwanza, wizara inayoongoza kwa uchapakazi ni Wizara ya Usalama wa Ndani (asilimia 56) ikifuatwa kwa karibu na Wizara ya Elimu. Waziri anayechangamkia kazi yake ipasavyo ni Waziri wa Usalama Profesa Kithure Kindiki, ambaye ripoti ya utafiti inaonyesha amepata alama 59 akifuatwa na Waziri wa Waziri wa Elimu Ezekiel Machogu. Alama alizopata Prof Kindiki ni nne zaidi ya zile ambazo bosi wake, ambaye ni kiongozi wa nchi Dkt Ruto amepata. Prof Kindiki ameonekana akipambana vilivyo na wakora na wafisadi wanaohujumu utendakazi katika afisi za umma. Akiwa katika eneo la Ngoingwa mnamo Jumatatu alipozindua mpango wa kutumia uwanja wa ekari 20 kujenga kituo cha polisi, waziri huyo alisema serikali ya Kenya Kwanza itapambana  na wafisadi wenye ushawishi mkubwa serikalini. “Kila mwananchi ni sharti abebe msalaba wake kwa kufuata sheria za nchi. Hakuna aliye juu ya sheria,” alisema Prof Kindiki. Kulingana na wakazi wa Ngoingwa, uwanja huo ulikuwa utakaogeuzwa kituo cha polisi ulikuwa umenyakuliwa na wafisadi ambao tayari walikuwa wamejenga majumba ambayo ujenzi wake ulikuwa haujakamilika. Kulingana na mpango wa serikali baada ya kituo hicho kukamilika maafisa wakuu wa polisi kama OCPD, DCI, OCS, na maafisa wengine wa serikali watatumwa huko kufanya kazi. Kulingana na waziri huyo, kila mtumishi wa umma atalazimika kuonyesha utendakazi wake ili kuonyesha kujitolea kwake kazini. Alitilia mkazo kwa machifu na manaibu wao kuhakikisha wanapambana na pombe haramu na dawa za kulevya katika maeneo yao ya kazi. Waziri huyo alifungua afisi mpya ya chifu wa Thika Mjini na kituo cha polisi cha Thika kabla ya kuzuru eneo la Ngoingwa. Mbunge wa Thika Bi Alice Ng’ang’a alisema atakuwa mtu wa mbele  kuwafurusha wanyakuzi wa ardhi ya Ngoingwa. “Hata hii nyumba ninaona mbele yangu iliyojengwa katika himaya ya serikali itabomolewa mara moja bila kuchelewa,” alisema mbunge huyo. Alisema wazee wakongwe na walemavu wanaendelea kuandikishwa kwa mpango wa Inua Jamii ili waweze kupata msaada wa kifedha kila mwezi. “Mkongwe wa umri wa miaka 70 na zaidi ajitokeze kujiandikisha mara moja ili serikali iwe na mpango maalum wa kumsaidia,” akasema mbunge huyo. Alisema hatasita kuwataja walaghai wote wa ardhi ya umma. You can share this post!  Be our fan Follow us Join us Subscribe our newsletter to stay updated © Copryright 2023 Taifa Leo. All Rights Reserved  